ཙ་ན་ལྷག་མཐོང་བ་ཞིག་འོང་། ཤེས་པ་སྤྲོས་བྲལ་དུ་ལྷོད་བཞག་ཙ་ན། རྟོག་པ་རང་འགགས་སུ་ཁགས་འགགས་ནས་གསལ་དངས་རྟོག་མེད་ལ་བཞག་ཚད་སྡོད་པ་ཅིག་བྱུང་ན་ཉམས་མྱོང་སྐྱེས་པ་ཟེར། སྒོམ་སྐྱེས་པ་ཟེར། སྒོམ་ཆེན་པ་ཟེར། བླ་མ་ཅོ་རོ་རྣལ་འབྱོར་པ་བྱ་བའི་སློབ་མ་ཞང་སྒོམ་བྱ་བ་ལ་མཚན་ཉིད་པའི་སྟོན་པ་གཉིས་ཀྱིས་རྡུལ་ཕྲ་རབ་འདི་ཆ་བཅས་ལགས་སམ་ཆ་མེད་ལགས་བྱས་དྲིས་པས། ང་ལ་ཤེས་པ་སྤྲོས་བྲལ་དུ་ལྷོད་བཞག་ཙ་ན། རྟོག་པ་རང་འགགས་སུ་ཁགས་འགགས་ནས། སེམས་གསལ་དངས་རྟོག་མེད་ལ་བཞག་ཚད་ཀྱིས་ལྷན་འགྲོ་བ་ཅིག་ཡོད་ཀྱིས་རྡུལ་ཕྲ་རབ་ཁྱོད་རང་ཆ་བཅས་སམ། ཆ་མེད་གང་ཡིན་པ་བགྱིས། ང་རྟག་དཔྱད་རང་མི་འཇུག་གསུངས་སོ། །བཅས་བཅོས་མང་ན་རྣག་འབུར་མཆི། །ཞིབ་མོ་འདོད་པ་རླུང་གིས་འཁྱེར། །མཐོན་པོར་འདོད་པ་གཡང་ལ་ལྷུང་། །ཆེན་པོ་འདོད་པ་སྐལ་པ་ཆད་པ་མང་པོ་ལོད། །མཛུབ་ཚུགས་བྱས་ཀྱང་ཅེར་རེ་ཡོང་། །ལག་ཁྲིད་བྱས་ཀྱང་གོམ་པ་འཁྱོར། །རྗེན་པར་སྨྲས་ཀྱང་གོ་དུས་མེད། །ཆོས་ཟབ་མོ་སྙིང་གཞིགས་པ་འདྲ་བ་བཤད་ཀྱང་ནི། ད་དུང་ཁ་འབོར་རེ་མིག་ཅེར་རེ། ངོ་སྤྲོད་ཟབ་མོ་ད་ལྟ་རང་འཚང་རྒྱ་བ་འདྲ་བ་བཤད་ཀྱང་ནི་ད་དུང་བླ་མས་བཀའ་རྒྱ་བཏབ་མནོས། དེ་ཙ་ན་འཁོར་བར་ཨེན་ཅིག་བཞུགས་པས་ཆོག་པ་ལགས་མོད། ཁ་ཅིག་རེས་འགའ་ཆོས་མ་ལགས་པ་ཙུག་བྱེད། རེས་ཐ་མལ་དུ་པྲག་སྡོད་པ་དེ་འདྲ་བ་ཀུན་སྲངས་སུ་མ་ཚུད་པ་བྱ་བ་ཡིན། དགེ་སྦྱོར་སྐྱོང་བ་ལ་དལ་མོད་བྲེལ་མོད། གཏམ་མོད་འཛོམ་མོད། སྐྱིད་མོད་སྡུག་མོད། ཡུལ་མོད་བྱེས་མོད། དབེན་མོད། འཚོགས་མོད། ཤི་མོད་དུས་ཐམས་ཅད་དུ་དོས་དྲག་ལ་གཉུགས་བསྲིངས་པ་ཅིག་དགོས། རྟས་མགྱོགས་པ་རྩ་ཟ་བ་བཞིན། གཅོད་ལྷད་མིད་གསུམ་དུས་གཅིག་བྱེད་པ་ཞིག་དགོས། དགེ་བཤེས་པུ་ཏོ་པའི་ཞལ་ནས། ཆོས་བཤའ་མར་ཉམས་སུ་ལེན་པ་ལ། ལག་ལེན་རོང་པ་ཆོལ་པ་ཟ་བ་འདྲ་བ་ཞིག་དགོས་ཏེ། རོང་ཀླུང་ཤོད་བྱ་བ་ན་ཆོལ་བ་ཞིམ་པོ་ཡོད་པས། ལྟོགས་པ་རྣམས་དེ་ཟ་དུས་སུ། གཅིག་ཁ་ན་ལྡད། གཅིག་ལ་མདུང་འཛུགས། གཅིག་མིག་འོག་ཏུ་འཛུད་པ་ཡིན་ཏེ། །དེ་འདྲ་བ་ཞིག་དགོས་གསུངས་སོ། །སྤྱིར་བསྒོམ་ལ་མཉམ་རྗེས་གཉིས། མཉམ་གཞག་ལ་ཕུང་པོ་ལྔ་དང་བྲལ་བ། རྗེས་ཤེས་ལ་ཚོགས་བརྒྱད་ཀྱི་དྲི་མ་དག་པ་གསུངས་པས། སྒོམ་ཉམས་ཀྱི་གོར་ནས་ཐོན་པའི་ཐ་མལ་གྱི་ཤེས་པ་རྗེན་པ་དེ་ལ། དངོས་པོའི་ངོ་བོ་མ་གྲུབ་པས་གཟུགས་ཀྱི་ཕུང་པོ་དང་བྲལ། མྱོང་རིག་གི་འཛིན་པ་དག་པས་ཚོར་བའི་ཕུང་པོ་དང་བྲལ། ཐ་དད་ཀྱི་གཏད་སོ་མེད་པས་འདུ་ཤེས་ཀྱི་ཕུང་པོ་དང་བྲལ། ཀུན་སྦྱོར་གྱི་སེམས་བསྐྱེད་མེད་པས་འདུ་བྱེད་ཀྱི་ཕུང་པོ་དང་བྲལ། ངེས་ཤེས་ཀྱིས་ཡུལ་འཛིན་མེད་པས་རྣམ་ཤེས་ཀྱི་ཕུང་པོ་དང་བྲལ། ཕུང་པོ་ལྔ་བྲལ་གྱི་རྟོགས་པ་དེ་ནི་སངས་རྒྱས་ཀྱི་དགོངས་པ་རྣལ་འབྱོར་གྱིས་མངོན་སུམ་དུ་གྲུབ་པ་ཡིན་ནོ། །རྗེས་ཐོབ་ལ་རྩེ་གཅིག་གི་དུས་སུ་སྒོ་ལྔའི་རྣམ་ཤེས་འདག་སྤྲོས་བྲལ་གྱི་དུས་སུ་ཡིད་ཀྱི་རྣམ་ཤེས་འདག རོ་གཅིག་གི་དུས་སུ་ཉོན་མོངས་ཀྱི་ཡིད་འདག །བསྒོམ་མེད་ཀྱི་དུས་སུ་ཀུན་གཞིའི་རྣམ་ཤེས་འདག་པར་བཞེད་དོ། །མཉམ་གཞག་གི་དུས་སུ་མི་བསྒོམ། རྗེས་ཤེས་ཀྱི་དུས་སུ་མ་ཡེངས་གསུངས། ཡང་མཉམ་གཞག་གི་དུས་སུ་རང་སོར་ཞོག །རྗེས་ཤེས་ཁ་ཡན་དུ་སྐྱོངས་གསུངས་སོ། །ཡང་དངས་མིའི་ཤེས་པ་ཡུལ་ལ་མ་འཛག་པ་མཉམ་གཞག་གི་གནད། གང་ཤར་གྱི་རྣམ་རྟོག་རང་ལ་བལྟ་བ་རྗེས་ཤེས་ཀྱི་གནད་གསུངས་སོ། །དེ་ལྟར་མ་ཡེངས་པར་བསྐྱངས་པས་དྲན་ཡེངས་མེད་པ། མ་ཡེངས་པའི་དྲན་པ་དེ་རང་གྲོལ་དུ་འགྲོ། དེ་ལ་གཉེན་པོ་གཞན་གྱིས་སྤོང་མི་དགོས་པ་ཞིག་འོང་། བླ་མ་ཞང་རིན་པོ་ཆེའི་ཞལ་ནས། ལས་དང་པོ་པའི་དུས་སུ་དྲན་རྟོག་སྔ་མ་ལ་མི་བསམ། ཕྱི་མ་ལ་མི་བསམ། ད་ལྟར་གྱི་རྟོག་པ་ལ་ཅེར་གྱིས་བལྟ། བལྟ་བྱ་ལྟ་བྱེད་གཉིས་ཀ་རྣམ་རྟོག་ལགས་ཏེ། མི་ལྟོ་བ་ཅིག་བདོག་གིས། དེ་ལྟར་ཅེར་བལྟས་པའི་དུས་སུ་རིག་པ་སིང་ཡེར་བ་ཞིག་མཆིས། དེ་ལྟར་ཡུན་རིང་བ་ལ་ཡོན་ཏན་དུ་མི་བལྟ། ཐུང་བ་ལ་སྐྱོན་དུ་མི་བལྟ། ལྟ་བ་ལ་མ་ཡེངས་བར་དུ་རྣམ་རྟོག་མི་ཡོང་། ཡེངས་ན་རྟོག་པ་ཏོལ་སྐྱེས་ཀྱིས་ལྡང་སྟེ། འདོད་ཐོག་ཏུ་བྱས་ལ་རྣམ་རྟོག་དེ་ཉིད་ལ་ཅེར་གྱིས་བལྟ། དེ་ལྟར་བལྟས་པས། དུས་ཕྱིས་རྟོགས་པའི་ཡེ་ཤེས་ལྷག་གིས་འཆར། ཚིག་ཐ་སྙད་དང་གོ་ཡུལ་ལ་སོ་སོར་རྟོགས་པའི་ཤེས་རབ་ལ་མ་བརྟེན་པར། རྟོག་པའི་རང་བཞིན་ཤེས་པར་འགྱུར་རོ། །གསུངས་སོ། །ཡང་ངའི་སེམས་ཞེས་པའི་རིག་རིག་ཏུར་ཏུར་པོ་འདི་ཉིད་ཀྱི་ངོ་བོ་སྤྲོས་པ་ཐམས་ཅད་དང་བྲལ་བ་ཆོས་ཀྱི་སྐུ་མངོན་སུམ་དུ་འདུག དེ་བས་ན་བདེ་གསལ་མི་རྟོག་པ་ལ་སོགས་པ་འདོད་པའི་རྩོལ་བ་མེད་པར་སེམས་ལྷོད་ཀྱིས་གློད་ལ་བཞག མེད་མེད་པོ། སྟོང་སྟོང་པོ་གང་ལ་ཡང་དམིགས་པར་མི་བྱ། དེ་ལྷོད་འཇོགས་པ་ལ་ཏིང་ངེ་འཛིན་ནམ་བསམ་གཏན་ཞེས་བྱ། རྣམ་རྟོག་སྐྱེས་ན་གློད་ཅིང་འཇོག གང་ལྟར་གང་བདེ་བ་བསྒོམ་གསུངས། ཡང་སེམས་རིག་པའི་ངོ་བོ་གདོད་མ་ནས་སྤྲོས་པ་ཐམས་ཅད་དང་བྲལ་བ་ལ་སྤྲོས་བྲལ་ལམ་རང་བཞིན་མེད་པ་ལ་སོགས་པ། ལེགས་ལེགས་པོ་བསྒོམ་མི་འཚལ་གྱིས། བློ་རྩོལ་བ་ཐམས་ཅད་དོར་ལ་ཙེན་གྱིས་ཞོག སྐྱེ་མེད་དམ་བློ་འདས་ལ་སོགས་པ་ཟབ་ཟབ་པོ་གང་ཡང་ཡིད་ལ་མི་བྱ། བསམ་མནོ་བརྟག་དཔྱད་མི་བྱ་བར་བཞག་སྟེ། གློད་ཤེས་པ་ཞིག་ཁོ་ནས་ཆོག་པ་ལགས། དེ་ལྟར་བཞག་པས་གསལ་ལ་རྟོག་པ་མེད་པ་ནམ་མཁའི་དཀྱིལ་ལྟ་བུར་འཆར་ཏེ། ཉམས་དང་ཏིང་ངེ་འཛིན་ཡིན། རྟོགས་པའི་ཡེ་ཤེས་ནི་ཇི་ཞིག་ལ་ཡེ་ནས་ཡོད་པའི་ཡེ་ཤེས་ཆེན་པོ་དེ་བླ་མའི་བརྡ་ཚིག་ལ་རག་མ་ལུས་པར་རང་གིས་རང་རིག་སྟེ། ཡེ་ཤེས་ཁོང་ནས་ངེས་པར་འཆར་རོ། །དེ་ལྟ་བུའི་ཡེ་ཤེས་དེས་ཆོས་ཐམས་ཅད་ཀྱི་རྩ་བ་རྦད་ཀྱིས་ཆོད་དེ་འཁོར་བ་རང་གྲོལ་བ་ཆོས་ཉིད་ཡིན་གསུངས་སོ། །རྗེ་མི་ལའི་ཞལ་ནས། ཕྱག་རྒྱ་ཆེན་པོ་བསྒོམ་པར་འདོད་པས་སྣང་བ་འདི་སེམས་ཡིན། སེམས་སྐྱེ་བ་མེད་པ་ཡིན་སྙམ་དུ་བསམ། དེའི་ངང་ལ་བློ་མ་བཅོས་པར་བཞག་གོ །རྣམ་རྟོག་སྐྱེས་ན་རྣམ་རྟོག་ཆོས་ཉིད་ཡིན་སེམས་སྐྱེ་བ་མེད་པ་ཡིན་སྙམ་དུ་བསམ་ལ་ཁོ་རང་གི་ངང་དུ་བཞག དེ་ལྟར་བསྒོམས་པས་འོད་གསལ་དང་འབྱོར་ཏེ་ཆོས་སྐུ་ཐོབ་གསུངས། ཡང་བརྟན་པ་རི་ལྟ་བུ། རྒྱ་ཆེ་བ་ནམ་མཁའ་ལྟ་བུ། གསལ་བ་མེ་ལོང་གཡའ་དག་པ་ལྟ་བུ། དངས་པ་སྤྲིན་མེད་པའི་ནམ་མཁའ་ལྟ་བུ་གསུངས། ཡང་ཆོས་རྗེ་སྒམ་པོ་པའི་ཞལ་ནས། རང་སེམས་གང་གིས་ཀྱང་མ་བསླད་པ། ཅིར་ཡང་མ་ཡིན་པ། གར་ཡང་མ་བཅོས་པར་བཞག་གོ །གསལ་སེང་ངེ་ཡེར་རེ་ཧྲིག་གེ་བཞག །དེ་ལ་གནས་ན་རྩེ་གཅིག་ཡིན། དང་པོ་འཕྲོ་བཙུག་འདུག་ཀྱང་། རྟོག་པ་བག་ཀྱིས་ཉལ་དུ་འགྲོ། སེམས་ཉིད་ཇེ་དྭངས་ཇེ་དྭངས་འགྲོ། དེས་སྒྲིབ་པ་དག་ནས་བསྒོམ་བཤའ་མ་ཞིག་ནང་ནས་སྐྱེ། གསོལ་བ་འདེབས་ཤིང་རྩེ་གཅིག་ཏུ་བསྒོམས་པ་གལ་ཆེ། བཏང་སྙོམས་སུ་ལུས་པ་ལ་བོགས་མི་ཡོང་། ཇི་ཞིག་ལ་ཤེས་པ་རྟེན་པ་གང་ལ་ཡང་མ་རེག་པ་སྤྲོས་པ་ཐམས་ཅད་དང་བྲལ་བ་རིག་པའི་ངོ་བོ་དེ་ཤུན་པ་བཤུས་པ་འདྲ་བའམ་ངོ་བོ་ལ་སྙིང་པོ་བཅུག་པ་འདྲ་བ་ཞིག་ཡོང་སྟེ། དེ་ཙ་ན་ངོ་བོ་རྙེད་པ་ཡིན། མ་རྙེད་པ་རྙེད། ངོ་མ་ཤེས་པ་ཤེས། དབུལ་པོའི་ལག་ཏུ་གཏེར་རྙེད་པ་ལྟ་བུའམ། སེམས་སྤྲོ་སིང་ངེ་དགའ་ཡལ་ལེ་གཅིག་འོང་སྟེ། དེ་ལྟར་བསྐྱངས་བས་འཁྲུལ་བའི་རྟོག་པ་སྤངས་ནས། རྩོལ་སྒྲུབ་ཀྱི་ཉམས་ལེན་དང་བྲལ་བ། རིག་པ་སྤྲོས་བྲལ་དུ་སོང་བ་ཡིན་ནོ་གསུངས། ཡང་སྒོམ་ལ་སྐྱོན་དྲུག་དང་བྲལ་བ། ཡོན་ཏན་བཞི་དང་ལྡན་པ་ཞིག་དགོས། སྐྱོན་དྲུག་ནི་ཤེས་པ་སྟེངས་པ། རྨུགས་པ་བྱིང་བ། རྒོད་པ་འཐས་པ། ཡང་བ་དང་དྲུག་གོ །དེ་ལ་སྟེངས་ན། ཤེས་པ་སྲིང་ངེ་ཧྲིག་གི་གཟེངས་བསྟོད། རྨུགས་ན་གསལ་གདབ། བྱིང་ན་དཔངས་བསྟོད། རྒོད་ན་སྲོག་རྩོལ་གྱི་རླུང་བཅུན། འཐས་ན་ཤེས་པ་ཉམས་བརླན། འབྱུང་བ་རོ་བསྙམ། ཡང་ན་གཤིས་ཐོག་ཏུ་དབབ་བོ། །ཡོན་ཏན་བཞི་ནི། རྩ་བ་བརྟན་པ། རྩེ་མོ་རྣོ་བ། རང་བཞིན་གསལ་བ། དམིགས་པ་སྣ་ཚོགས་སུ་སྒྱུར་ཤེས་པའོ། །ཡང་རྫོགས་པ་ཆེན་པོ་གཤིས་ཐོག་ཏུ་ཤོར། མཚན་ཉིད་པ་བློ་ཐོག་ཏུ་ཤོར། གསང་སྔགས་པ་ཉམས་ཐོག་ཏུ་ཤོར་གསུངས། མགོན་པོ་ཕག་མོ་གྲུ་པའི་ཞལ་ནས། བླ་མའི་གདམས་ངག་གིས་འདོད་ཆགས་བདེ་བར་ངོ་སྤྲད། ཞེ་སྡང་སྐྱེ་མེད་དུ་ངོ་སྤྲད། གཏི་མུག་རིག་པར་ངོ་སྤྲད་པས། རང་གི་སྒོམ་དེ་ལ་ཤེས་པ་ལ་གཟུང་དུ་མེད་པས་བདེ་བའི་རང་བཞིན་འདྲ་བ། བྱིང་རྒོད་དུ་མ་སོང་བས་གསལ་བ་འདྲ་བ། ཐ་དད་དུ་འཛིན་པའི་བློ་མི་སྐྱེ་བས། མི་རྟོག་པའི་རང་བཞིན་འདྲ་བ་སྟེ། དཔེར་ན། ཚ་ལ་བརྟགས་ན་ཚ་བྲོ་བ་འདྲ་བ། སྒོག་པ་ལ་བརྟགས་ན་སྒོག་པ་བྲོ་བ་འདྲ་བ། ཆུ་ལ་བརྟགས་ན་ཆུ་བྲོ་བ་འདྲ་བ། དེ་གསུམ་ལ་སྒོག་ཆུ་ཟེར་བ་བཞིན། སྒོམ་དེ་ལ་བདེ་བ་ལ་བརྟགས་ན་བདེ་བའི་རང་བཞིན་དུ་འདུག གསལ་བ་ལ་བརྟགས་ན་གསལ་བའི་རང་བཞིན་དུ་འདུག མི་རྟོག་པ་ལ་བརྟགས་ན་མི་རྟོག་པའི་རང་བཞིན་དུ་འདུག དེ་གསུམ་ཐ་དད་མེད་པ་ལ་སྒོམ་པ་ཟེར། གནད་ཀྱང་ཆེ་བ་ཡིན། ཞི་གནས་སྟེངས་པོར་མ་སོང་བ། སྟོང་བསྒོམ་ཧར་པོར་མ་སོང་། སྐྱེ་མེད་ཡིན་སྙམ་ཤེས་པ་བསྡུས་ནས་ཀྱང་མི་འཇོག ཉན་ཐོས་བཞིན་ཡུལ་འགག་ཀྱང་མི་འགག སོ་སོའི་སྐྱེ་བོ་བཞིན་ཡན་དུ་སྤྲོས་སུ་ཡང་མི་བཏང་བར། སྐྱེ་བ་མེད་པ། འགག་པ་མེད་པ། གནས་པ་མེད་པ། གསལ་ལ་རྟོག་པ་མེད་པ། རིག་པ་མ་འགགས་པ་རྒྱུན་ཆད་པ་མེད་པར་ཉམས་སུ་བླང་ངོ་། །ལར་ཞི་གནས་ལྷག་མཐོང་གཉིས་ཟུང་དུ་འབྲེལ་བ་གཅིག་དགོས། ཞི་གནས་བྱ་བ་དེ་རླུང་དབུ་མར་ཚུད། ལྷམ་མེ་མེར་རེ་ཀྱིལ་ལེ་སྣང་བ་ཐམས་ཅད་ཀྱི་གེགས་མི་བྱེད་པ་ཞིག་ཡིན། ལྷག་མཐོང་བྱ་བ་དེ་སེམས་བརྟེན་པ་ཐམས་ཅད་དང་བྲལ་ཞིང་། དངོས་པོ་ཐམས་ཅད་གཤིས་ཀྱིས་དག་པ། གསལ་ལ་འགག་པ་མེད་པ་སེང་ངེ་ཧྲིག་གེ་བ་ཞིག་ཡིན། བསྒོམ་པའི་དུས་སུ་ཤེས་པ་མི་འགག་མི་བསྡུ་རང་རིག་རང་གསལ་ཤེས་པ་ལྷུག་པར་ཞོག བདེ་གསལ་མི་རྟོག་པ་སྟོང་སང་ངེ་བ་ཞིག་ལ་ཞོག ཤེས་པ་ལ་ཕར་བལྟས་པས་རིག་པ་ཚུར་ཅེར་མཐོང་བ་འོང་། དེ་སྤྱོད་ལམ་རྣམ་བཞིའི་མི་ཉམས་པ་ཞིག་དགོས། ལར་ཆོས་བྱ་བ་འདོད་ཡོན་ལ་སྲེད་པ་ཇེ་ཆུང་། ཉོན་མོངས་པ་ཤེད་བསྐྱུངས་སུ་ཇེ་བཏུབ། སེམས་ཅན་ལ་བྱམས་སྙིང་རྗེ་ཇེ་སྐྱེ། དགོན་པར་གཅིག་པུར་གནས་ཤིང་ཇེ་ཚུགས། འགྲོ་བ་ལ་ཕན་ཅི་ཐོགས་བྱེད་པ་ཞིག་ཡིན་གསུངས་སོ། །དཔལ་རྒོད་ཚང་པའི་ཞལ་ནས། ཕྱག་རྒྱ་ཆེན་པོ་བྱ་བ་བསྒོམ་པ་ལ་མ་བཅོས་གཉུག་མར་ཞོག དྲན་རྟོག་རང་ཡལ་ལ་བཏང་། སྣང་བ་རྒྱ་ཡན་ལ་བཞག་སྣ་ཚོགས་གྲོགས་སུ་འཁྱེར་གསུངས། དེ་ལྟར་བསྒོམས་པས་ལྟ་བ་ལུང་རིགས་ལ་མ་ལྟོས་པར། རྟོགས་པ་ནང་ནས་ཤར་བའི་ཁྱད་པར། སྒོམ་པ་སེམས་འཛིན་ལ་མི་ལྟོས་པའི་བྱིང་རྒོད་རང་སར་གྲོལ་བའི་ཁྱད་པར། སྤྱོད་པ་གནང་བཀག་ལ་མ་ལྟོས་པར་དགག་སྒྲུབ་རང་སར་གྲོལ་བའི་ཁྱད་པར། དམ་ཚིག་བསྲུང་སྡོམ་ལ་མི་ལྟོས་པར་ཟག་མེད་ཀྱི་སྡོམ་པ་རྒྱུན་མི་ཆད་པའི་ཁྱད་པར། འབྲས་བུ་དུས་རྟགས་ལ་མི་ལྟོས་པར་སྐུ་གསུམ་རང་ཆས་སུ་ཤར་བའི་ཁྱད་པར་གསུངས་སོ། །རྗེ་ས་སྐྱ་པཎྜི་ཏ་ལ། ཉ་མ་གཅིག་གིས་སེམས་ཀྱི་ངོ་སྤྲོད་གཅིག་ཞུས་པས་སེམས་དངོས་པོར་མ་གྲུབ་པས། སེམས་ཀྱི་ངོ་སྤྲོད་ང་ལ་མེད། །ངོ་སྤྲོད་མེད་པའི་ངོ་སྤྲོད་འདི། །ས་སྐྱ་པ་ཡི་ངོ་སྤྲོད་ཡིན། །གསུངས་སོ། །ཡང་རྗེ་ས་སྐྱ་པའི་བཞེད་ཀྱིས། ཕྱག་རྒྱ་ཆེན་པོ་ལ་དྲུག་ཏུ་བཞེད་དེ། བརྗོད་བྱ་ཚིག་གི་ཕྱག་རྒྱ་ཆེན་པོ། བསྒོམ་པ་དམིགས་པའི་ཕྱག་རྒྱ། །མྱོང་བ་ཉམས་ཀྱི་ཕྱག་རྒྱ། རྟོགས་པ་དཔེའི་ཕྱག་རྒྱ། མཐོང་བ་དོན་གྱི་ཕྱག་རྒྱ། གྲུབ་པ་འབྲས་བུའི་ཕྱག་རྒྱ་ཆེན་པོ་ཞེས་དྲུག་ཏུ་བཞེད་དོ། །སློབ་དཔོན་ཞི་བ་ལྷས། སྟོང་ཉིད་བག་ཆགས་གོམས་པས་ན། །དངོས་པོའི་བག་ཆགས་སྤོང་གྱུར་ཅིང་། །ཅི་ཡང་མེད་ཅེས་གོམས་པས་ནི། །ཕྱི་ནས་དེ་ཡང་སྤོང་བར་འགྱུར། །ཅེས་སོ། །སློབ་དཔོན་དཔལ་དབྱངས་ཀྱི་ཞལ་ནས། མི་མཐུན་པ་དང་གཉེན་པོ་དབྱེར་མེད་དོན། །གང་གིས་ཤེས་ན་རྩོལ་བ་ཀུན་སྤངས་ཏེ། །བཏང་སྙོམས་ཙམ་དུ་མ་བསྒོམས་རང་བཞག་ན། །ཐ་སྙད་ཙམ་དུ་བསྒོམ་ཞེས་དེ་ལ་བྱ། །ཞེས་གསུངས་སོ། །དེ་ཁོ་ན་ཉིད་ངེས་པར་བསྟན་པའི་མདོ་ལས། ཤཱ་རི་བུ་གང་གིས་བསྐལ་པ་གཅིག་གི་བར་ཏུ་མཉན་པ་བས། གང་གིས་སེ་གོལ་ཏོག་པ་ཙམ་གྱི་བར་དུ་དེ་ཁོ་ན་ཉིད་ལ་མཉམ་པར་བཞག་ན། དེ་བས་བསོད་ནམས་ཆེས་མང་དུ་འཕེལ་ལོ། །ཞེས་སོ། །གསང་བ་བསམ་གྱིས་མི་ཁྱབ་པའི་མདོ་ལས། བྱང་ཆུབ་སེམས་དཔའ་མྱུར་དུ་བླ་ན་མེད་པའི་བྱང་ཆུབ་ཐོབ་པར་འདོད་པས། ཚིག་ལྷུར་བླང་བར་མི་བྱ། བྱང་ཆུབ་ཀྱི་ལམ་ལ་བརྩོན་པར་འདོད་པས་བསྒྲུབ་པ་སྙིང་པོར་བྱའོ། །ཞེས་སོ། །ཏིང་ངེ་འཛིན་རྒྱལ་པོའི་མདོ་ལས། ཁམས་གསུམ་གྱི་སེམས་ཅན་ཐམས་ཅད་དགེ་བ་བཅུའི་ལས་ལ་བཙུད་པ་བས། ཆོས་བདག་མེད་པ་ལ་མོས་ནས་དགོན་པའི་ཕྱོགས་སུ་གོམ་པ་བདུན་བོར་བ་བསོད་ནམས་ཆེའོ། །ཞེས་སོ། །ཡང་དོན་དམ་པ་ལ་འཇུག་པའི་མདོ་ལས། སེམས་ཅན་ཇི་སྲིད་འཚོའི་བར་དུ་འཚོ་བའི་ཡོ་བྱད་ཀྱིས་ཚོགས་བསགས་པ་བས། སྟོང་ཉིད་ཐུན་གཅིག་བསྒོམས་པ་བསོད་ནམས་ཆེའོ། །ཞེས་དང་། ཉི་ཁྲི་ལས། སྟོང་གསུམ་གྱི་སྟོང་ཆེན་པོའི་སེམས་ཅན་ཇི་སྙེད་འཁོད་བ་དེ་དག་སྦྱིན་པས་ཡོངས་སུ་ཚིམ་པར་བྱས། ཚུལ་ཁྲིམས་དང་། ཏིང་ངེ་འཛིན་དང་། ཤེས་རབ་དང་། རྣམ་པར་གྲོལ་བའི་ཡེ་ཤེས་མཐོང་བ་དང་། རྒྱུན་དུ་ཞུགས་པ་དང་། རང་བྱང་ཆུབ་པ་ལ་བཀོད་བ་བས། གང་ཤེས་རབ་ཀྱི་ཕ་རོལ་ཏུ་ཕྱིན་པ་འདི་སེ་གོལ་ཏོག་པ་ཙམ་གཅིག་བསོད་ནམས་མང་དུ་འཕེལ་ལོ། །ཞེས་སོ། །རྡོ་རྗེ་གཙུག་ཏོར་གྱི་རྒྱུད་ལས། གཉུག་མའི་དོན་ལ་མཉམ་གཞག་ན། །དམ་ཚིག་མེད་ཅིང་སྔར་སྦྱང་མེད། །རྡོ་རྗེ་དྲིལ་བུ་བཟུང་མི་དགོས། །དེ་ཉིད་བཅུ་བྲལ་འགྲུབ་པར་འགྱུར། །ཞེས་སོ། །ཆོས་ཀྱི་རྒྱལ་པོ་ཡང་དགོན་པའི་ཐུན་མོང་མ་ཡིན་པའི་གསུང་སྒྲོས་འདི་དག་ཕྱག་རྒྱ་ཆེན་པོའི་ཁྲིད་བསྐྱང་བ་རྣམས་ལ་རྒྱབ་སྐྱོར་དུ་གསུངས་པ་རྣམས། སྤྱན་སྔ་བ་སྒོམ་རིན་གྱིས་ཟིན་བྲིས་སུ་བྱས་པའོ། །སེམས་ཅན་དཔག་ཏུ་མེད་པ་ལ་ཕན་ཐོགས་པར་གྱུར་ཅིག། །།⁽14b4⁾།། །།